Document ID: 32007D0569

KOMISIJAS LĒMUMS
(2007. gada 20. augusts)
par Kopienas finansiālo atbalstu, kas 2007. gadā ieguldīts ārkārtas pasākumos putnu gripas apkarošanā Apvienotajā Karalistē
(izziņots ar dokumenta numuru K(2007) 3892)
(Autentisks ir vienīgi teksts angļu valodā)
(2007/569/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 3. panta 3. punktu un 3.a panta 1. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo ieguldījumu īpašiem veterināriem pasākumiem, tostarp ārkārtas pasākumiem. Lēmuma 90/424/EEK 3.a pantā ir paredzēts, ka Kopiena sniedz dalībvalstīm finansiālu ieguldījumu, lai segtu dažas izmaksas saistībā ar pasākumiem putnu gripas apkarošanai.
(2)
Apvienotajā Karalistē 2007. gadā konstatēja putnu gripas uzliesmojumus. Šī slimība nopietni apdraud Kopienas ganāmpulkus. Atbilstīgi Lēmuma 90/424/EEK 3.a panta 2. punktam Apvienotā Karaliste veica pasākumus minēto uzliesmojumu apkarošanai.
(3)
Kopienas finansiālais atbalsts jāizmaksā ar noteikumu, ka plānotie pasākumi ir faktiski īstenoti un attiecīgās iestādes noteiktajā termiņā ir sniegušas Komisijai visu vajadzīgo informāciju.
(4)
Saskaņā ar Lēmuma 90/424/EEK 3.a panta 3. punktu Kopienas finansiālais ieguldījums ir 50 % no izmaksām, par kurām ir tiesības saņemt finansējumu un kuras ir radušās dalībvalstīm.
(5)
Apvienotā Karaliste pilnībā izpildījusi tehniskos un administratīvos pienākumus, kas noteikti Lēmuma 90/424/EEK 3. panta 3. punktā un 3.a panta 2. punktā. Apvienotā Karaliste ir nosūtījusi Komisijai informāciju par izmaksām saistībā ar šo uzliesmojumu un ir turpinājusi sniegt visu vajadzīgo informāciju par kompensāciju izmaksām un darbības izdevumiem.
(6)
Uz putnu gripu vairs neattiecas Komisijas 2005. gada 28. februāra Regula (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (2), pēc Lēmuma 90/424/EEK grozījumiem, kas izdarīti ar Lēmumu 2006/53/EK (3). Tādēļ šajā lēmumā skaidri jānosaka, ka finansiālā atbalsta piešķiršana Apvienotajai Karalistei ir atkarīga no atbilstības dažiem noteikumiem, kas izklāstīti Regulā (EK) Nr. 349/2005.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts
1. Apvienotajai Karalistei var piešķirt Kopienas finansiālo atbalstu par tām dalībvalsts izmaksām, kas minētajai dalībvalstij radušās, veicot Lēmuma 90/424/EEK 3.a panta 2. punktā paredzētos pasākumus putnu gripas apkarošanai 2007. gadā.
2. Šā lēmuma vajadzībām Regulas (EK) Nr. 349/2005 2.-5. pantu, 7. un 8. pantu, 9. panta 2., 3. un 4. punktu un 10. pantu piemēro pēc analoģijas.
2. pants
Adresāts
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2007. gada 20. augustā

Labels: 18
15
19
6